b'\n_START_ARTICLE_\nFlemming S\xc3\xb8rensen (journalist, f\xc3\xb8dt 1930)\n_START_SECTION_\nKarriere og spionvirksomhed\n_START_PARAGRAPH_\nFlemming S\xc3\xb8rensen var f\xc3\xb8rst medlem af Danmarks Kommunistiske Parti, men forlod partiet ved splittelsen i 1958 og fulgte med over i det nye Socialistisk Folkeparti. Han blev hvervet som agent af Hauptverwaltung Aufkl\xc3\xa4rung under Stasi i 1959 og var angiveligt motiveret af sin st\xc3\xa6rke modstand mod NATO, EF og Forbundsrepublikken Tysklands genoprustning. Den endelige hvervning med underskrivelse af en skriftlig erkl\xc3\xa6ring foregik under \xc3\x98sters\xc3\xb8-ugen samme \xc3\xa5r._NEWLINE_S\xc3\xb8rensen arbejdede som Bonn-korrespondent for Jyllands-Posten fra 1963, var i en periode var formand for Den Udenlandske Presseklub og videregav bl.a. oplysninger om det danske og vesttyske forsvar, infiltrerede den danske ambassade i Bonn og den vesttyske ditto i K\xc3\xb8benhavn, gav oplysinger om SF, om danske og vesttyske journalister og politikere og om oppositionsfolk i DDR. Agenten identificerede ogs\xc3\xa5 egnede hvervningsemner for sine \xc3\xb8sttyske kontakter. S\xc3\xb8rensen lod sig ogs\xc3\xa5 hverve af en udenlandsk efterretningstjeneste og det danske Forsvarets Efterretningstjeneste (1965-75), men kun for at holde Stasi/HVA orienteret om deres aktiviteter. Han stoppede sit arbejde for \xc3\xb8sttyskerne i 1979, men i 1982 blev han anholdt af det vesttyske politi og sigtet for spionage til fordel for DDR. Han blev imidlertid frifundet af Oberlandesgericht i D\xc3\xbcsseldorf 1983 efter beg\xc3\xa6ring af anklagemyndigheden p\xc3\xa5 grund af bevisets stilling. "Flame"s identitet og aktiviteter blev imidlertid afsl\xc3\xb8ret, da Stasis arkiv blev \xc3\xa5bnet efter det kommunistiske regimes sammenbrud 1989, og disse nye oplysninger ville have f\xc3\xb8rt til domf\xc3\xa6ldelse, s\xc3\xa5fremt de havde v\xc3\xa6ret kendt i 1983._NEWLINE_Den 8. februar 1970 modtog Flemming S\xc3\xb8rensen Den Nationale Folkeh\xc3\xa6rs Fortjenstmedalje i bronze for sit trofaste arbejde for Stasi.\n_START_SECTION_\nPET\'s overv\xc3\xa5gning af "Flame"\n_START_PARAGRAPH_\nPET kom tidligt p\xc3\xa5 sporet af den danske Stasi-agent. I begyndelse af 1960 anmeldte Flames tidligere k\xc3\xa6reste ham til Politiet for at have fortalt hende, at han bedrev spionage til fordel for DDR. Spionagen skulle have best\xc3\xa5et i, at han oversatte danske artikler om NATO og Forsvaret til tysk og bragte dem til DDR. Flame skulle ogs\xc3\xa5 have afsl\xc3\xb8ret over for sin k\xc3\xa6reste, at han tilh\xc3\xb8rte en "spionageorganisation" i K\xc3\xb8benhavn, hvis medlemmer ikke kendte hinanden. Flame blev afh\xc3\xb8rt, men h\xc3\xa6vdede, at han havde opdigtet historien for at komme ud af forholdet. Under forh\xc3\xb8ret blev Flames korrespondance med \xc3\xb8sttyskere fremlagt, og Flame oplyste, at en af hans bedste venner i DDR var en Karl-Heinz Ahrndt, der var l\xc3\xa6rer og havde fungeret som tolk for en dansk journalistdelegation (danskeren fortalte ikke, at Ahrndt havde fungeret som talentspejder for Stasi/HVA ved hans hvervning). If\xc3\xb8lge Flame havde han truffet Ahrndt gennem en dansk bekendt, som han havde l\xc3\xa6rt at kende p\xc3\xa5 Land og Folk nogle \xc3\xa5r tidligere. Flame medgav, at han havde undret sig over sin bekendtes hyppige rejser til DDR, og at man ikke altid kunne stole p\xc3\xa5, hvad han fortalte. Flame troede dog ikke, at hans bekendte var involveret i ulovlig efterretningsvirksomhed, da han ikke ans\xc3\xa5 ham for at v\xc3\xa6re intelligent nok._NEWLINE_Dermed krydsede PET\'s efterforskning en anden sag om en dansk Stasi/HVA-agent. PET havde siden 1950 indsamlet oplysninger om Flames bekendte, Karl-Heinz Ahrndt, der var kendt som medlem af DKU, aktiv i Fredens Tilh\xc3\xa6ngere, involveret i et overfald under en strejke og talrige rejser til \xc3\x98steuropa. I 1958 konstaterede tjenesten, at han optr\xc3\xa5dte som anmelder ved opstillingen af det nye parti SF. I 1958-59 iv\xc3\xa6rksatte K\xc3\xb8benhavns Politi en efterforskning af form\xc3\xa5let med den p\xc3\xa5g\xc3\xa6ldendes rejseaktivitet, men uden at finde indicier p\xc3\xa5 efterretningsm\xc3\xa6ssig aktivitet. Under efterforskningen dukkede Flames navn dog op. I 1960 berettede tre vidner samstemmende, at de havde m\xc3\xb8dt den p\xc3\xa5g\xc3\xa6ldende i en \xc3\xb8sttysk optagelseslejr i F\xc3\xbcrstenwalde. Et af vidnerne gav desuden udtryk for, at han havde mistanke om, at den p\xc3\xa5g\xc3\xa6ldende samarbejdede med Stasi._NEWLINE_En h\xc3\xa6ndelse i februar 1962 f\xc3\xb8rte til, at "Flame"-sagen udviklede sig til en af PET\'s mere betydningsfulde og ressourcekr\xc3\xa6vende spionagesager i 1960\'erne. Den demonstrerede ogs\xc3\xa5, at nogle tidligere kommunister i SF l\xc3\xb8ste opgaver for de \xc3\xb8stlige efterretningstjenester. I 1959 havde en politiassistent deltaget i en turistrejse til Leipzig, hvor han var blevet kontaktet af en \xc3\xb8sttysk kollega, Erwin Seidel. \xc3\x98sttyskeren havde bedt politiassistenten om at sende ham noget materiale om det danske politi, og han skrev flere gange til ham og inviterede ham til DDR. Danskeren havde imidlertid ikke svaret p\xc3\xa5 henvendelserne. Der var uden tvivl tale om et hvervningsfors\xc3\xb8g, for Seidel blev kort efter med stor sandsynlighed identificeret som medarbejder i Stasi/HVA\'s Hauptabteilung II, der havde Skandinavien som ansvarsomr\xc3\xa5de. Politiassistenten fik ogs\xc3\xa5 henvendelser fra en anden identificeret Stasi/HVA-medarbejder. I februar 1968 udarbejdede PET en 41-siders rapport om sagen mod de to danskere, men valgte ikke at sigte nogen. Der kan v\xc3\xa6re flere grunde til dette: Forholdet til fremmede magter eller, at PET ikke havde indsamlet beviser nok._NEWLINE_Flemming S\xc3\xb8rensen har senere erkendt og fortrudt flere af sine handlinger offentligt. Efter at danske medier (Ekstra Bladet og Jyllands-Posten) i december 1997 afsl\xc3\xb8rede ham for offentligheden, blev han igen politianmeldt. Denne gang af en vred dansker i februar 1998. Derefter begyndte PET at unders\xc3\xb8ge sagen, men sagen var for\xc3\xa6ldet.'